CELEX: 62011TN0661
Language: el
Date: 2011-12-21 00:00:00
Title: Υπόθεση T-661/11: Προσφυγή της 21ης Δεκεμβρίου 2011 — Ιταλία κατά Επιτροπής

18.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 49/32
            
         Προσφυγή της 21ης Δεκεμβρίου 2011 — Ιταλία κατά Επιτροπής
   (Υπόθεση T-661/11)
   2012/C 49/57
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Ιταλική Δημοκρατία (εκπρόσωπος: G. Aiello, avvocato dello Stato)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής C(2011) 7105, της 14ης Οκτωβρίου 2011, κατά το μέρος που εξαιρεί από την κοινοτική χρηματοδότηση και επιβαρύνει τον προϋπολογισμό της Ιταλικής Δημοκρατίας με ορισμένες δαπάνες που πραγματοποιήθηκαν στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, του Ευρωπαϊκού Γεωργικού Ταμείου Εγγυήσεων (ΕΓΤΕ), και του Ευρωπαϊκού Γεωργικού Ταμείου Αγροτικής Ανάπτυξης.
            
         
      Λόγοι ακυρώσεως και κύρια επιχειρήματα
   
   Η προσβαλλόμενη στην παρούσα υπόθεση απόφαση εκδόθηκε κατόπιν δύο ελέγχων εκ μέρους της Επιτροπής, για τις γαλακτοκομικές περιόδους 2003/2004, 2004/2005, 2005/2006 και 2006/2007, και προτείνει σχετικώς συνολική δημοσιονομική διόρθωση εις βάρος της Ιταλίας ύψους 85 625 455 ευρώ.
   Προς στήριξη της προσφυγής η προσφεύγουσα προβάλλει τους εξής λόγους.
   
               1)
            
            
               Ο πρώτος λόγος αντλείται από παράβαση και/ή εσφαλμένη εφαρμογή του άρθρου 11 του κανονισμού (ΕΚ) 885/2006 (1) της 21ης Ιουνίου 2006 και των κατευθυντήριων οδηγιών για τον υπολογισμό των οικονομικών συνεπειών κατά την κατάρτιση αποφάσεως σχετικά με την εκκαθάριση των λογαριασμών του ΕΓΤΠΕ-Εγγυήσεων (έγγραφο VI/5330/97 της 23ης Δεκεμβρίου 1997) καθώς και από παράβαση του άρθρου 230 της Συνθήκης ΕΚ για κατάχρηση εξουσίας.
               
                           —
                        
                        
                           Υποστηρίζεται συναφώς ότι η εφαρμογή στην προκειμένη περίπτωση του διορθωτικού συντελεστή πρέπει να ακυρωθεί καθώς ήταν δυνατόν μετά τους διενεργηθέντες ελέγχους, έστω και καθυστερημένα σε ορισμένες περιπτώσεις, να εντοπισθούν οι τυχόν «υποεκτιμημένες δηλώσεις» και να επιβληθούν κυρώσεις σε όσους υπέβαλαν ψευδείς δηλώσεις, ανακτώντας με τον τρόπο αυτό, κατά περίπτωση, την ενδεχομένως οφειλόμενη συμπληρωματική εισφορά και κωλύοντας την επέλευση οικονομικών ζημιών εις βάρος των κοινοτικών ταμείων λόγω μη επαρκούς εισροής εσόδων.
                        
                     
         
               2)
            
            
               Ο δεύτερος λόγος αντλείται από παράβαση και/ή εσφαλμένη εφαρμογή των άρθρων 21 και 22, παράγραφος 1, στοιχείο β', του κανονισμού (ΕΚ) 595/2004 (2) της 30ής Μαρτίου 2004.
               
                           —
                        
                        
                           Προβάλλεται συναφώς ότι η εφαρμοστέα νομοθεσία σχετικά με τους ελέγχους των αγοραστών προβλέπει συσχετισμό όχι αναλόγως του αριθμού των ελέγχων αλλά του ποσοστού γάλακτος που πρέπει να υπαχθεί σε έλεγχο και το οποίο πρέπει να αντιστοιχεί σε τουλάχιστον 40 % της ποσότητας του γάλακτος που δηλώθηκε πριν από τη διόρθωση για τη σχετική περίοδο. Είναι πράγματι σαφές ότι ο συντελεστής κινδύνου για το σύστημα χρηματοδοτήσεως από το ΕΓΤΠΕ συνδέεται στενά με τη συνολική ποσότητα του γάλακτος που παρήχθη σε κάθε κράτος μέλος. Ακριβώς με βάση αυτήν την ποσότητα πρέπει να εκτιμηθεί ο κίνδυνος της ζημίας που ενδεχομένως προκαλείται στα κοινοτικά ταμεία λόγω μη καταβολής της συμπληρωματικής εισφοράς.
                        
                     
         
               3)
            
            
               Ο τρίτος λόγος αντλείται από παράβαση και/ή εσφαλμένη εφαρμογή του άρθρου 11 του προαναφερθέντος κανονισμού (ΕΚ) 885/2006 της 21ης Ιουνίου 2006, και των κατευθυντήριων οδηγιών για τον υπολογισμό των οικονομικών συνεπειών κατά την κατάρτιση αποφάσεως σχετικά με την εκκαθάριση των λογαριασμών του ΕΓΤΠΕ-Εγγυήσεων (έγγραφο VI/5330/97 της 23ης Δεκεμβρίου 1997), καθώς και από παραβίαση της αρχής της αναλογικότητας και παράβαση του άρθρου 230 της Συνθήκης ΕΚ για κατάχρηση εξουσίας.
               
                           —
                        
                        
                           Κατά το προσφεύγον κράτος, η Επιτροπή χρησιμοποίησε το ποσοστό της οικονομικής διορθώσεως για να εκτιμήσει την ενδεχόμενη υπέρβαση της ποσοστώσεως και την επακόλουθη εισφορά, προσθέτοντάς την στην υπέρβαση της ποσοστώσεως της εγχώριας παραγωγής και κατανέμοντάς τη ώστε να την ανακατανείμει μόνο στις περιοχές που υπάγονται σε ελέγχους για το κλείσιμο των λογαριασμών. Επομένως, με την προσέγγιση αυτή η έννοια της κατ’ αποκοπή διορθώσεως ενέχει αυθαιρεσία συνεπαγόμενη παραβίαση της αρχής της αναλογικότητας.
                        
                     
         
               4)
            
            
               Τέλος, προβάλλεται παράβαση και/ή εσφαλμένη εφαρμογή του άρθρου 253 της Συνθήκης ΕΚ για έλλειψη αιτιολογίας ή ανεπάρκεια αυτής.
            
         
      (1)  Κανονισμός (ΕΚ) 885/2006 της Επιτροπής, της 21ης Ιουνίου 2006, για τον καθορισμό λεπτομερών κανόνων για την εφαρμογή του κανονισμού (ΕΚ) αριθ. 1290/2005 του Συμβουλίου σχετικά με τη διαπίστευση των οργανισμών πληρωμών και άλλων οργανισμών και την εκκαθάριση των λογαριασμών του ΕΓΤΕ και του ΕΓΤΑΑ (ΕΕ L 171, σ. 90-110)
   
      (2)  Κανονισμός (ΕΚ) 595/2004 της Επιτροπής, της 30ής Μαρτίου 2004, για τις λεπτομέρειες εφαρμογής του κανονισμού (ΕΚ) 1788/2003 του Συμβουλίου για τη θέσπιση εισφοράς στον τομέα του γάλακτος και των γαλακτοκομικών προϊόντων.